Sivert Digernes

Sivert Martinus Digernes (født 26. april 1866, død 11. februar 1900) var en journalist og skribent fra Ørsta.


== Familie og oppvekst ==
Sivert Martinus Digernes ble født 26. april 1866, på den garden som da ble kalt Steinargarden på Digernes i Ørsta. Foreldrene hans var Steinar (Stener) Samundsen Digernes (1829–1876) og Ingeborg Henriksdatter (1826–?) fra Barstad. Broren til Ingeborg var Hans Henriksen Brekke (1829–1914) som var far til litterat og journalist Hans Peter Brekke.
Trolig hadde han en god oppvekst de første leveårene, men det året han fylte ti år, høsten 1876, døde både hans far og hans farfar. De satt på bygslet jord; moren med fire barn måtte gå fra gård og hjem og familien ble oppløst. Sivert bodde en tid hos sin søster, Marta (gift Sandvik), som da var lærer ved Breistrand skole på Dønna i Nordland. I 1882 kom han tilbake til Volda og den påfølgende vinteren begynte han på middelskole ved Voldens høiere Almueskole. Sommeren 1883 reiste han alene, bare 17 år gammel, til Kristiania, der han ble boende resten av livet hans.


== Kristiania ==
I hovedstaden gikk han først et år på en «puggeskole» og han hadde ønske om studere videre ved universitet, men pengene tok slutt og han måtte gi opp studieplanene. Deretter forsøkte han å livnære seg som journalist og skribent. I begynnelsen fikk han det vanskelig, med lite penger og vekslende hell, men etter hvert gikk det bedre for han og han ble regnet som en dyktig journalist og lovende skribent og forfatter.
For kortere eller lenger tid arbeidet han som journalist i flere av hovedstadens aviser. Det ser ut til at han først arbeidet for Morgenposten, men flyttet i juni 1888 til Verdens Gang. I senere perioder arbeidet Sivert Digernes trolig mer «på det løse» for flere av avisene i Kristiania, blant annet Morgenbladet og Ørebladet. Mot slutten av 1890-tallet var han tilknyttet avisen Den 17de Mai der Rasmus Steinsvik fra Dalsfjorden i Volda var redaktør.
Av litterære arbeider kjennes det til to noveller som kom på trykk i 1886 i Verdens Gang og i Ny illustreret Tidende, og en tredje novelle i julenummeret for Verdens Gang i 1890. Våren 1890 var han en tid i Lofoten som utsendt medarbeider fra Verdens Gang, og han skrev da en rekke artikler om lofotfisket og folk og natur i Lofoten. Kanskje den mest spektakulære artikkelen handlet om det senere så vidkjente Trollfjordslaget i mars 1890, og Sivert Digernes var trolig den første som skrev en mer utførlig beretning om denne hendelsen.
Hans liv Kristiania var nok preget av økonomiske problemer, i perioder både av sult og mangel på husrom og skikkelige klær. Utenom kontakt med yrkeskolleger, ser det ikke ut til at han hadde noen stor omgangskrets, men han hadde jevnlig kontakt med søskenbarnet, Hans Peter Brekke, som også var journalist i Verdens Gang. Han besøkte ved flere anledninger sambygdingen Ivar Aasen som på den tiden bodde i Holbergsgaten.
I Kristiania skrev han seg gjerne for Sigvard Digernes.


== Døde av tuberkulose ==
11. februar 1900, ennå ikke fylt 34 år, døde Sivert Digernes av tuberkulose på Diakonhjemmet sykehus. Mange aviser skrev nekrolog om han, mellom dem Dagbladet som gav ham dette ettermælet:

Journalist Digernes døde igaar Klokken 2½ paa Diakonhjemmets Sygehus, hvor han havde tilbragt de sidste 4 Maaneder. Sigvart Digernes var født i Ørsten paa Søndmøre. Han var ved sin Død mellem 33 og 34 Aar gammel. I en ganske ung Alder kom han til Kristiania, og efter at ha gaat en Tid på Skole begynte han at befatte sig med Journalistik. Han begynte med nogle stemningsfulde, velformede Smaaskisser i »Verdens Gang«. Siden har han vist sig som en dygtig og gløg Reporter og leveret Bidrag til flere herværende Blade. I den senere Tid har Sygelighed knækket hans Arbeidskraft, og han naaede ikke, hvad han engang lovede. Digernes var et varmhjertet Menneske og sine Venner en trofast Ven.


== Bibliografi ==
Artikler og andre arbeid av Sivert (Sigvard) Digernes:
To håndskrevne manuskript, uten dato (ikke publisert):

Konkurence og Kjærlighet – skisse fra gamle dager
Uten tittel, om bondegutten AlfNoveller:

En Stril – publisert i  Ny illustreret Tidende 1886 nr 15
Et Udskud - publisert i Verdens Gang (1868–1923)  1886 nr 80 og 83
Juleøllet hans Anders Moen – publisert i  Verdens Gang (1868–1923), julenummeret i 1890Kjente artikler i Verdens Gang (1868–1923):

Paa Vejen til Lofoten  -  4. mars 1890
Optøjer i Lofoten - 9. mars 1890
Fiskets Ordning - 13. mars 1890
En Landliggerdag - 14. mars 1890
Sjøslaget i Troldfjorden -  17. mars 1890
Med Baadskydsen – 25. mars 1890
Østnæsfjorden - 31. mars 1890
Næringsdrivende - 4. april 1890
Gamle og nye Baadtyper - 9. april 1890
Lapper som Lofotfiskere - 11. april 1890
Torsken og Havets Temperatur - 21. april 1890
Fisket slutter - 25. april 1890
Opsynet - 30. april 1890Kjente artikler i Den 17de Mai:

Youngstorget - 21. juni 1899
Ankertorget - 5. juli 1899
Torgprat - 16. august 1899I tillegg finnes bevart 18 brev som han skrev til søsteren Anna Mork i Volda, samt en minnebok fra skoletiden i Volda og Kristiania 1882-1885.


== Referanser ==


== Litteratur ==
Ørstingar: ættebok for Ørsta. 1 -  Bjørn Jonson Dale,  Ørsta kommune, 1995.
Mi gamle grend skrift nr 20, 2011 (Hovdebygda soge- og velferdslag) Artikkel om Sivert Digernes.
Novellen Konkurence og Kjærlighet – skisse fra gamle dager kom på trykk i Møre-Nytt, julenummeret for 2011.